  Майя Бывальцева Удмуртиысь укмысэтӥ классэз йылпумъясь 14 пиналъёс 3-тӥ инвожое удмурт литературая экзамен сётозы. Та тодметэз дышетскисьёс ас мылкыд каремзыя бырйизы. Иворъёсъя «Удмуртия» агентстволы со сярысь вераз элькунысь дышетонъя но тодосъя министерствоысь огъя дышетонъя управленилэн кивалтӥсез Лариса Пластинина. Укмысэтӥ классэз йылпумъясьёс аттестат басьтон понна 4 экзамен сётыны кулэ. Ӟуч кылъя но математикая — ваньзы, эшшо кык тодметэз бырйыны быгато. «Удмурт литератураез 14 адями бырйиз. Литература кӧня ке секытгес, дыр, ӟуч литература но секытгес, отын куронъёсыз кӧня ке мукетгес», — валэктӥз Лариса Пластинина. Удмурт литературая тодон-валанъёсты эскеронлы йылпумъянъёс 15-тӥ инвожолы дась луыны кулэ.  Тодэ вайытом, йылпумъян экзамен сётон понна удмурт кылэз элькунын 551 пиналъёс бырйизы. Огъя дышетонъя управленилэн кивалтӥсез верамъя, удмурт кылъя но литературая экзаменъёсын быдэстоно ужъёсты элькунысь дышетонъя но тодосъя министерстволэн пуктэтэзъя кылдытэм нимысьтыз ӧри дася. Солэн ёзчиосыз пӧлын Удмурт кун университетысь, Йӧскалык дышетонъя тодосъя но эскеронъёсъя институтысь ӧнерчиос. Ужъёсты эскеро но юнмато экзаменъя кун ӧриын. «Быдэстоно ужъёс отын пӧртэмесь, соос кылэз тодӥсьтэмъёс понна но дасямын. Милям анай кылэз дышетонъя кык линия, кык программа: пиналъёслы, кудъёсыз понна удмурт кыл анай кыл луэ, соос тодо со кылэз, но со нылпиослы, кин кылэз уг тоды вал, соос сое школаын гинэ дышетыны кутскизы. Экзаменлы ужъёс соизлы но, таизлы, но линилы кылдытӥсько. Асьмелэн учебникъёсмы но, программаосмы но пӧртэмесь уго», — пусйиз Пластинина. Солэн кылъёсызъя, экзамен сётон понна удмурт кылэз быръемъёс пӧлын вань нылпиос, кинлы со анай кыл уг луы яке школаын гинэ дышетыны кутскизы. Экзаменын быдэстэм ужъёсты озьы ик нимысьтыз ӧри эскере. Отын озьы ик дышетӥсьёс но, Удмурт кун университетысь ӧнерчиос но. Ватсалом, удмурт кылъя экзаменэз 14-тӥ инвожое сётозы. Йылпумъянъёс 28-тӥ инвожолы тодмо луозы. Тегъёс: Дышетон Ижкар Удмуртия экзамен школаос удмурткыл Дышетонъянотодосъяминистерство  